Ìjàpá àti Àgbẹ̀

Ìjàpá àti Àgbẹ̀ 

APÀÀLỌ́:Àlọ́ o! 

AGBÁÀLỌ́:Àlọ̀! 

APÀÀLỌ́:Àlọ́ mi dá fìrìgbagbòó, ó dá lérí Ìjàpá àti Àgbẹ̀ 

Ní ìgbà láéláé, Ìjàpá ń bá Àgbẹ̀ kan ṣe ọ̀rẹ́ pọ̀. Ọ̀rẹ́ wọn yìí pọ̀ gan- an, kòríkòsùn ni wọ́n. Irúfẹ́ aṣọ kan náà ni wọ́n ń dá, ibi kan ni wọ́n jọ ń dá oko sí, wọ́n jọ ń yára wọn lówó, kò sí ohun tí wọn ki í ṣe pọ̀.

Ní ọdún kan, ljàpá àti Àgbẹ̀ lọ to oko pọ̀, ẹ̀gbẹ́ oko Àgbẹ̀ ni Ìjàpá dá oko tirẹ̀ sí. Wọ́n gbin orísìírísìí nǹkan ọ̀gbìn sínú oko wọn: isu, ẹ̀gẹ́, ewébẹ̀, ìrẹsì, ikàn, yangan, gbogbo rẹ̀ lo salalu lóko Àgbẹ̀. Àwọn nǹkan oko rẹ̀ ṣe dáadáa gan-an ni nítorí ó fi gbogbo ara ṣiṣẹ́ , ṣùgbọ́n àjàńbakù ni Ìjàpá ń se. Kò kọ ebè fún iṣu rẹ̀, kò roko fun yangan, kò sọ ẹtun fún iṣu rẹ̀, réderède ni gbogbo nǹkan oko rẹ̀ rí.

Inú bẹ̀rẹ̀ sí í bí Ìjàpá pé ohun ọ̀gbìn òun kò ṣe dáradáa bíi ti Àgbẹ̀ ọ̀rẹ́ òun, ó n jowủ rẹ̀, ó sì pinnu lọ́kàn rẹ̀ pé iṣu òun dárá o, kò dára o, kí òun sáà jiyán ni tòun.

Nígbà tí isu Àgbẹ̀ ta, tágbàdo rẹ̀ gbó, tó yọmọ bọ̀kùà bọ̀kùà, Ìjàpá bẹ̀rẹ̀ sí í ya àgbàdo Àgbẹ̀, ó ń wa iṣu rẹ̀, ó ń fẹ́ ẹ̀fọ́ rẹ̀. Bí Àgbẹ̀ bá bèèrè bóyá ó dé oko òun, Ìjàpá á bẹ̀rẹ̀ sí í búra, á máa fi ara rẹ̀ ré bó bá dé oko Àgbẹ̀, ṣe bí èmi náà gbìn! Bí kò tilẹ̀ dára tó tìrẹ, síbẹ̀ ó tẹ́ mi lọ́rùn. Ìwọ̀n pérése iṣẹ́ tọ́lẹ se ni ọ̀lẹ máa jẹ. Jọ̀wọ́ má tún fọ̀rọ̀ olè lọ̀ mí mọ́ o. N kò jalè rí, orúkọ tí iyá mi kò sọ mi, má fi pè mí o.

Àgbẹ̀ ṣàlàyé pé kì í ṣe pé òun fura sí i, ṣùgbọ́n gẹ́gẹ́ bí ọ̀rẹ́ lòun ṣe bi í léèrè; àwọn si jọ foko kan oko ni. Ó bẹ̀ ẹ́ kó má bínú, pé Ọlọ́run á tú àsírí olè ní ọjọ́ kan. “Ọjọ́ gbogbo ni tolè, ọjọ́ kan ni tolóhun.'

ljàpá kúkú wá gbà á ṣíṣẹ́ gidi, kò fìkan pe méjì, ó ń lọ lójoojúmọ́ láti lọ wa isu Àgbẹ̀ ni. Nígbà tí ara Àgbẹ̀ ò  gbà á mọ́, ló bá lọ sóko yẹ̀ńwò; ó ní, 'Ẹ jọ̀wọ́ babaláwo, àbọrú àbọyè, àbọ̀sẹ, oko tí mo kọ lọ́dún yìí, n kò mò ibí irè oko mi ń gbà lọ. Gbogbo isu ló ti tán, gbogbo yangan, wọ́n ti ya á tán, ẹbọ wo ni n ó rúú, ọ̀rú àtùkèșù wo ni n ó tù tí àsírí olè náà yóò fi tú?

Babaláwo gbópẹ̀lẹ̀ lulẹ̀, ó dífá, ó sọ fún Àgbẹ̀ pé, Ẹ̀yìnkùlé lọ̀tá wà, ilé laseni ń bá ni gbé. Kòkòrò tí ń jobì inú obì ló wà. Ọ̀rẹ́minú rẹ ló ń ṣiṣẹ́ yìí. Kò sí ẹbọ fún un o, Ọ̀sanyìn Ẹlẹ́sẹ̀méje ni kóo lọ dòpó rẹ̀ mú; tó bá ti rúbọ fún un, òun ní í tú àṣírí aşebi, yóò bá ọ tú àsírí olè tí ń jí ọ nírè-oko. Gbogbo ohun tí wọn kà fún Àgbẹ̀ ló rú. Ọ̀sanyìn Ẹlẹ́sẹ̀méje bá gbé

ààjà rẹ̀ lọ́wọ́, ó lọ gọ sóko, ó ń sọ́ olè tí yóò wá sóko Àgbẹ̀. Kò pé tó débẹ̀ nígbà tí Ìjàpá ń bọ̀ hàrà hàrà hàrá lóru. Bí Ìjàpá ti dóko, ló bẹ̀rẹ̀ sí í wa isu, ló ń yàgbàdo, ló ń fẹ́ ẹ̀fọ́, ló ń re ata. Nígbà tí Ọ̀sanyìn Ẹlẹ́sẹ̀méje rí i, ló rọra yọ́ lọ sọ́dọ̀ rẹ̀, bó ti débẹ̀, àfi gbààà! ló na ààjà mó ọn lẹ́yìn. Gbogbo igbá ẹ̀yìn Ìjàpá bá fọ́ kẹ́ẹ́kẹ́ẹ́. Ìjàpá dákú lọ gbári. Ọ̀sanyìn rò pé ó tí kú, ó bá fi i sílẹ̀ níbẹ̀, ó lọ ní tirẹ̀.

Nígbà tó dọ̀gànjọ́ òru, atẹ́gùn tó tunilára fẹ́ sí Ìjàpà, ó sọjì. Bó ti wò yíká báyìí, tó rí i pé ayé òun bàjẹ́, òun ò lè bá ẹgbẹ́ jọ mọ́, ló bá ń wọ́ kẹ̀ẹ̀rẹ̀, kẹ̀ẹ̀rẹ̀ lọ sọ́nà igbó. Bó ti fé wọ igbó báyìí ló bá rí Aáyán, Èèrà àti İkamòdù. Iṣẹ́ mọlémọlé ni wọ́n ń ṣe , wọ́n sì tún ń so igbá tàbí nǹkan tó bá fọ́ bí àwo.

Ìjàpá ké sí wọn, ó ní, ‘Aáyán ta mí jọ, Èèrà ta mí jọ, Ìkamòdù dán mi lẹ́yìn bóróbóró. Ṣùgbọ́n nígbà tí ara bá tu ọlọ́kùnrùn, á gbàgbé ọ̀pá, ara tu Ìjàpá tán, ó mú Ìkamòdù bú, ó ní ó rùn jù. ‘Hún-ùn! hún-ùn! O ń rùn, o lè rùn jù 

Ìkamòdù bínú, ó fi ẹ̀yìn Ìjàpá sílẹ̀ gákugàku. Ìdí rè é tí ẹ̀yìn Ìjàpá kò fi dán títí dòní o. Olè ló lọ jà o.

Ìdí àlọ́ mi rèé gbáńgbáláká,

Ìdí àlọ́ mi rèé gbảngbàlàkà;

Bí n bá purọ́ kí agogo ẹnu mi ó má ròó

Bí ǹ bá purọ́ kí agogo ẹnu mi ó máa ró lẹ́ẹ̀mẹta

Ó di pó... pó... pó!